CELEX: 32021D0905
Language: lt
Date: 1606953600000
Title: Tarybos sprendimas (BUSP) 2021/905 2020 m. gruodžio 3 d. dėl Europos Sąjungos ir Somalio Federacinės Respublikos susitarimo dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) Somalio Federacinėje Respublikoje statuso pasirašymo ir sudarymo Sąjungos vardu

2021 6 7   
               
               
                  LT
               
               
                  Europos Sąjungos oficialusis leidinys
               
               
                  L 200/1
               
            
         TARYBOS SPRENDIMAS (BUSP) 2021/905
         2020 m. gruodžio 3 d.
         dėl Europos Sąjungos ir Somalio Federacinės Respublikos susitarimo dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) Somalio Federacinėje Respublikoje statuso pasirašymo ir sudarymo Sąjungos vardu
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 37 straipsnį, kartu su Sutarties dėl Europos Sąjungos veikimo 218 straipsnio 5 ir 6 dalimis,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2010 m. vasario 15 d. Taryba priėmė Sprendimą 2010/96/BUSP (1), kuriuo įsteigiama Europos Sąjungos karinė misija siekiant prisidėti prie Somalio saugumo pajėgų mokymo (EUTM Somalia);
                  
               
                     (2)
                  
                  
                     2013 m. sausio 11 d. Somalio Respublikos Pereinamojo laikotarpio federalinės Vyriausybės Ministras Pirmininkas laiške Sąjungos vyriausiajam įgaliotiniui užsienio reikalams ir saugumo politikai patvirtino, kad „teisės ir pareigos, apibrėžtos 2008 m. gruodžio 31 d. sudarytame susitarime dėl ES vadovaujamos misijos ATALANTA statuso, taip pat bus taikomos misijai EUCAP Nestor, jos personalui, patalpoms ir turtui“, ir leido „EUTM Somalia personalui naudoti reikiamą ir proporcingą jėgą“, be kita ko, „skirtą misijos darbuotojų, patalpų ir turto apsaugai, taip pat labai arti misijos personalo esančių asmenų apsaugai nuo veiksmų, dėl kurių galėtų kilti pavojus tų asmenų gyvybei arba jie galėtų patirti sunkių kūno sužalojimų“;
                  
               
                     (3)
                  
                  
                     2018 m. lapkričio 19 d. Taryba priėmė Sprendimą (BUSP) 2018/1787 (2), kuriuo EUTM Somalia įgaliojimų terminas pratęsiamas iki 2020 m. gruodžio 31 d.;
                  
               
                     (4)
                  
                  
                     2019 m. lapkričio 11 d. Taryba nusprendė, kad turėtų būti pradėtos derybos siekiant sudaryti Sąjungos ir Somalio Federacinės Respublikos susitarimą dėl EUTM Somalia statuso;
                  
               
                     (5)
                  
                  
                     2020 m. liepos 16 d. kompleksinės ir koordinuotos pagal Bendrąją saugumo ir gynybos politiką vykdomos veiklos Somalyje ir Somalio pusiasalyje strateginės peržiūros kontekste Politinis ir saugumo komitetas pritarė, kad visų pirma EUTM Somalia įgaliojimų terminas būtų pratęstas iki 2022 m. gruodžio 31 d.;
                  
               
                     (6)
                  
                  
                     dėl susitarimo dėl EUTM Somalia Somalio Federacinėje Respublikoje statuso vyko Sąjungos ir Somalio Federacinės Respublikos derybos;
                  
               
                     (7)
                  
                  
                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus. Danija nedalyvauja įgyvendinant šį sprendimą ir todėl ji nedalyvauja finansuojant šią misiją;
                  
               
                     (8)
                  
                  
                     Susitarimas turėtų būti patvirtintas Sąjungos vardu,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Europos Sąjungos ir Somalio Federacinės Respublikos susitarimas dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) Somalio Federacinėje Respublikoje statuso (3).
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. gruodžio 3 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2010 m. vasario 15 d. Tarybos sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo (OL L 44, 2010 2 19, p. 16).
         
            (2)  2018 m. lapkričio 19 d. Tarybos sprendimas (BUSP) 2018/1787, kuriuo iš dalies keičiamas Sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo ir pratęsiamas jo galiojimas (OL L 293, 2018 11 20, p. 9).
         
            (3)  Žr. šio Oficialiojo leidinio p. 3